Koerier beseer toe honde hom jaag(Foto verskaf deur RUSA) ŉ 47-jarige motorfiets-koerier het matige beserings opgedoen ná honde hom agternagesit het. Lede van Reaction Unit South Africa het Maandag omstreeks 11:00 by die toneel in Calendulasingel in Buffelsdale in KwaZulu-Natal aangekom. “Die man het aan beamptes gesê hy het medikasie by ŉ inwoner in die gebied afgelewer. Honde het hom agternagesit net toe hy van die huis wegry.” Hy het in ŉ eenrigtingstraat gery om van die honde weg te kom toe hy teen ŉ Toyota Yaris gebots het. Die man is met ŉ privaat ambulansdiens na die hospitaal geneem vir dringende mediese behandeling.